./data/phi0914/phi00127/phi0914.phi00127.perseus-lat2.xml
Titus Livius (Livy)
Valerius quinquaginta navibus cum ante       lucem ad Africam accessisset, inproviso in agrum Uticensem escensionem fecit;            eumque late depopulatus multis mortalibus       cum alia omnis generis praeda captis ad naves redit atque in  Siciliam tramisit, tertio decumo die quam profectus inde erat,  Lilybaeum revectus  ex captivis quaestione habita haec comperta consulique Laevino omnia       ordine perscripta, ut sciret quo in statu res Africae  essent:  quinque milia Numidarum cum       Masinissa, Galae filio, acerrimo iuvene,  Carthagine esse, et       alios per totam Africam milites mercede  conduci qui in Hispaniam ad Hasdrubalem       traicerentur,  ut is quam maximo exercitu       primo quoque tempore in Italiam transgressus iungeret se Hannibali; in eo       positam victoriam credere Carthaginienses;        classem praeterea ingentem apparari ad Siciliam repetendam, eamque se credere       brevi traiecturam  haec recitata a consule ita movere senatum ut non exspectanda comitia       consuli censerent,  sed dictatore comitiorum       habendorum causa dicto  extemplo in provinciam redeundum  illa disceptatio tenebat, quod consul in Sicilia se M  Valerium       Messallam, qui tum classi praeesset, dictatorem dicturum esse aiebat, patres       extra Romanum agrum—eum autem Italia  terminari—negabant dictatorem dici posse   M  Lucretius tribunus plebis cum de ea re consuleret, ita decrevit       senatus, ut consul, priusquam ab urbe discederet, populum rogaret quem       dictatorem dici placeret, eumque quem populus iussisset diceret dictatorem; si       consul noluisset, praetor populum rogaret; si ne is quidem vellet, tum tribuni       ad plebem ferrent  cum consul se populum rogaturum negasset quod suae potestatis esset,       praetoremque vetuisset rogare, tribuni plebem  rogarunt, plebesque scivit  ut Q  Fulvius, qui tum ad       Capuam erat, dictator  diceretur  sed quo die id plebis concilium futurum erat, consul clam nocte in       Siciliam abiit; destitutique patres litteras ad M  Claudium mittendas censuerunt       ut desertae ab conlega rei publicae subveniret diceretque quem populus iussisset       dictatorem  ita a M  Claudio consule Q  Fulvius dictator dictus, et ex eodem       plebis scito ab Q  Fulvio dictatore P  Licinius Crassus pontifex maximus       magister equitum dictus